Mišljenje Europskog gospodarskog i socijalnog odbora o „Prijedlogu Uredbe Europskog parlamenta i Vijeća o uspostavi instrumenta za financijsku potporu namijenjenu opremi za carinske provjere u okviru Fonda za integrirano upravljanje granicama”

(COM(2018) 474 final – 2018/0258(COD))

(2019/C 62/11)

Izvjestitelj: Antonello PEZZINI

Zahtjev za savjetovanje: Europski parlament, 2.7.2018. Vijeće, 4.7.2018. Pravni temelj: članak 114. stavak 1. i članak 304. Ugovora o funkcioniranju Europske unije Nadležna stručna skupina: Stručna skupina za jedinstveno tržište, proizvodnju i potrošnju Datum usvajanja u Stručnoj skupini: 2.10.2018. Datum usvajanja na plenarnom zasjedanju: 17.10.2018. Plenarno zasjedanje br.: 538 Rezultat glasovanja (za/protiv/suzdržani): 200/0/5

1. Zaključci i preporuke

1.1. Europski gospodarski i socijalni odbor smatra da je, s obzirom na rastuće probleme povezane s kontrolom vanjskih granica Unije, neophodno primijeniti sustav koji je u stanju ujediniti zaštitu pojedinaca i sigurnost granica, uz stvaranje korisnih trgovinskih mostova s trećim zemljama.

1.2. To je jedan od velikih izazova na koje Europska unija mora odgovoriti, a EGSO smatra da paket za upravljanje granicama, koji je izrađen za sljedeći višegodišnji proračun EU-a, predstavlja prvi pozitivan korak.

1.3. EGSO smatra da je od temeljne važnosti Uniji osigurati opremu visoke razine kvalitete i inovativnosti kako bi se bolje zaštitila društvena kultura te društveni, ekološki, ekonomski i financijski interesi država članica predstavljeni u obliku: — borbe, još uvijek nedjelotvorne, protiv nezakonite trgovine — smanjenja i pojednostavljenja praksi zakonite trgovine — očuvanja sigurnosti unutarnjeg tržišta EU-a — zaštite okoliša i zdravlja građana — poštovanja temeljnih radnih prava — zaštite interesa potrošača — optimalnog upravljanja carinskim rizicima — naplate carina.

1.4. Odbor usto smatra da je za novi instrument važno: — osigurati davanje prioriteta opremi na granicima koje su izložene većem pritisku provjera, kao što su one pomorske; — ubrzati rad evaluacijskih skupina koje rade na tim područjima (1); — zajamčiti pravednu zemljopisnu raspodjelu; — poštovati proporcionalnost, povezanu s protokom robe i osoba, u sinergiji s Fondom za sigurnost.

1.5. Odbor pozdravlja napore Komisije usmjerene na poboljšanje kontrola na granicama EU-a te na jačanje potrebnih resursa i instrumenata, koji za cilj imaju osiguranje inovativnih i kvalitetnih carinskih provjera, te, po mogućnosti, jedinstvenu primjenu carinskog zakonodavstva koje se primjenjuje u uredima koji rade na vanjskim granicama ( 2 )

1.6. Odbor smatra nedovoljnom financijsku omotnicu za taj novi instrument s obzirom na ciljeve koji bi se njime htjeli postići, a koji bi trebali uključivati opremu za provjeru fitosanitarne sigurnosti i instrumente za naprednu spektrografiju spremnika za robu ( 3 )

1.7. Odbor nadalje smatra važnim osigurati, u sukladno kratkom roku, opremu za granične urede koji su izloženi najvećem pritisku provjera, kao što su oni pomorski, kojima bi trebalo dati prednost pri dodjeli bespovratnih sredstava. Bilo bi poželjno i da se u sklopu novog instrumenta predvidi uspostava pričuve za brzu intervenciju za uvođenje nove inovativne opreme, uz mogućnost istovremene revizije popisa prihvatljive opreme.

1.8. Odbor traži da se osigura maksimalna transparentnost godišnjih programa rada i mehanizama za dodjelu bespovratnih sredstava ( 4 ) kojima izravno upravlja Komisija.

1.9. EGSO preporučuje strogu koordinaciju, posebice s programom Carina, kojim se namjerava financirati cijeli niz infrastruktura i informatičkih sustava, među kojima je digitalizacija interakcija između trgovačkih subjekata i carinskih službi, s Obzorom Europa i drugim odgovarajućim fondovima.

1.10. Odbor traži da mu se sredinom provedbenog razdoblja podnese izvješće o napretku i financiranju novog instrumenta, popraćeno analizom temeljenom na kvalitativnim i kvantitativnim pokazateljima.

1.11. Ideja o razvoju u prikladnom vremenskom roku zajedničke jezične baze za teme koje se učestalo ponavljaju u jeziku carinskih ureda, slične onoj koja postoji za kontrolore leta, olakšala bi toliko priželjkivano stvaranje jedinstvenog i ujednačenog europskog carinskog sustava.

1.11.1. EGSO preporučuje hitno ažuriranje sklopa carinske opreme pri čemu je bez odlaganja potrebno uzeti u obzir razvoj interneta stvari, kibersigurnost, digitalnu sljedivost i naprednije tehnološke aplikacije kako bi se ubrzalo širenje te opreme i ažurirano osposobljavanje za njezinu upotrebu.

1.11.2 .Jednako tako, bilo bi uputno razvijati zajedničke okvire osposobljavanja ( 5 ) oslanjajući se na Okvir kompetencija za carinski sektor EU-a, čiji je cilj uskladiti i podignuti standarde rada carinskih službi u cijelom EU-u.

1.11.3. U međuvremenu je važno uspostaviti zajedničke standarde i protokole, putem mogućeg davanja mandata europskim tijelima za normizaciju, koji bi popratili subvencionirane materijale i opremu namijenjene carinama.

2. Uvod

2.1. Prijedlog Komisije za sljedeće proračunsko razdoblje 2021. – 2027. jest utrostručiti financijska sredstva za upravljanje granicama Europske unije: financijska sredstva za jačanje granica, za poboljšanje mobilnosti dobara, usluga i osoba, uključujući migrante. Financijska omotnica trebala bi, u skladu s prijedlogom izvršne vlasti EU-a, s trenutačnih 13 milijardi EUR porasti na 34,9 milijardi EUR.

2.2. Komisija namjerava stvoriti novi, zasebni fond za integrirano upravljanje granicama. Agencija za europsku graničnu i obalnu stražu (Frontex) dodatno će se ojačati novim stalnim snagama s otprilike 10 000 službenika graničnog nadzora i dodatnim financijskim sredstvima kako bi se unaprijedile carinske provjere i poboljšala oprema za provjere. Uspostavit će se novi Fond za integrirano upravljanje granicama (IBMF) vrijednosti veće od 9,3 milijardi EUR.

2.2.1. Ta će ulaganja služiti za: jačanje Frontexa; provođenje sustavnih provjera na granicama; izradu novih velikih i interoperabilnih informatičkih sustava; te pokretanje budućeg sustava kojim se uređuje ulazak i izlazak preko granica.

2.3. Novi fond za integrirano upravljanje granicama obuhvaćao bi dva različita instrumenta: prvi za „Integrirano upravljanje granicama i vizama”; drugi, s financijskom omotnicom od 1,3 milijarde EUR za razdoblje 2021. – 2027., za „Opremu za carinsku provjeru”, koji bi trebao pridonijeti uspostavi prikladnih i ujednačenih carinskih provjera u različitim graničnim uredima.

2.3.1. Potonji fond namijenjen je kupnji opreme za suvremene i pouzdane carinske provjere te za njezino održavanje i ažuriranje.

2.4. Pedeset godina od njezina stupanja na snagu 1. srpnja 1968., carinska se unija pokazala kao nezamjenjiv stup jedinstvenog tržišta koji čuva granice EU-a i štiti građane od zabranjene i opasne robe, kao što su oružja i opojne droge, te od krivotvorene robe, pridonoseći nadalje stalnom rastu udjela u svjetskoj trgovini: u 2017. preko carina EU-a odvijalo se 16 % svjetske trgovine.

2.5. Kako bi se osiguralo dobro funkcioniranje carinske unije, države članice EU-a služe se skupom zajedničkih propisa, koji se temelji na Carinskom zakoniku Unije. Taj je zakonik usvojen 2013., a od 2016. se primjenjuje u svim državama EU-a. Od 2016. Zakonik predstavlja novi pravni okvir za upravljanje uvozom, izvozom, tranzitom i skladištenjem robe u tranzitu kroz carinsko područje, kao i za odnose s trećim zemljama.

2.5.1. Povrh toga, carine primjenjuju više od 60 zakonskih dokumenata koji se ne odnose isključivo na carine već, među ostalim, na: — robu s dvojnom civilno-vojnom namjenom, — vatreno oružje, — prekursore za droge, — kretanje valute u gotovini, — prava intelektualnog vlasništva, — javno zdravlje, — sigurnost proizvoda, — zaštitu potrošača, — zaštitu divljih vrsta, — zaštitu okoliša.

2.6. conditio sine qua non procesa europske integracije, kako bi se osiguralo slobodno, sigurno i transparentno kretanje robe i najviša zaštita potrošača i okoliša te učinkovita i ujednačena borba protiv prevara i krivotvorenja na cijelom teritoriju Unije” EGSO je oduvijek tvrdio da je „carinska unijaprocesa europske integracije, kako bi se osiguralo slobodno, sigurno i transparentno kretanje robe i najviša zaštita potrošača i okoliša te učinkovita i ujednačena borba protiv prevara i krivotvorenja na cijelom teritoriju Unije” ( 6 )

2.7. Odbor je jednako tako naglasio potrebu i važnost „uvođenja mjera za modernizaciju, kao što su pojednostavljenje carinskog zakonodavstva i dovršetak interoperativne informatizacije carina, radi ubrzavanja trgovinskih praksi i pojačanog koordiniranja aktivnosti sprečavanja i represije” ( 7 )

2.8. Već se 2012. Europsko vijeće izjasnilo ( 8 ) o potrebi poboljšanja unutarnjeg upravljanja carinskom unijom te o uputnosti suradnje s drugim agencijama i privatnim sektorom kako bi se operaterima pružila najbolja usluga, a u zaključcima Vijeća iz lipnja 2014. preporučilo je unapređenje vrednovanja uspješnosti definiranjem pojedinih sektora te je zatražilo da se izrade odgovarajući ključni pokazatelji uspješnosti.

2.9. Vijeće je u svojim zaključcima o financiranju carine od 23. ožujka 2017. pozvalo Komisiju da „ocijeni mogućnost financiranja potrebne tehničke opreme iz budućih financijskih programa Komisije te poveća koordinaciju i suradnju carinskih tijela i drugih tijela za izvršavanje zakonodavstva za potrebe financiranja”.

2.10. Europski je parlament, s druge strane, u svojoj Rezoluciji od 7. travnja 2017. ( 9 ) naglasio „da je učinkovitost carinskih postupaka ključna ne samo za olakšavanje trgovine nego i za djelotvorno i pravovremeno djelovanje tijela nadležnih za provedbu zakona u područjima borbe protiv krivotvorenja i krijumčarenja robe koja podliježe carini u EU-u” i „da se djelovanjem carinskih službi mora voditi briga o, s jedne strane, osiguranju protoka robe kojim se štiti potrošače u EU-u i, s druge strane, provedbi odredbi trgovinskih sporazuma”.

3. Prijedlozi Komisije

3.1. Predlaže se, putem uredbe, novi financijski instrument za opremu za carinske provjere u okviru Fonda za integrirano upravljanje granicama, a unutar proračunskog naslova „Migracije i upravljanje granicama”, radi pružanja pojačane potpore državama članicama kako bi se zajamčila ujednačenost provedbe carinskih provjera u cijeloj carinskoj uniji, ispravljanjem neravnoteža koje postoje među carinskim uredima u različitim državama članicama.

3.2. Novim instrumentom financiranja, s omotnicom za razdoblje 2021. – 2027. od 1,3 milijarde EUR, namjerava se pokriti carinska oprema namijenjena četirima vrstama granica (kopnenoj, morskoj, zračnoj ( 10 ) i poštanskoj).

3.3. Financijska sredstva bit će na raspolaganju svim državama članicama i procijenit će se potrebe za svaku vrstu granice. Stručna skupina za istočnu i jugoistočnu kopnenu granicu (CELBET), koja ujedinjuje 11 država članica nadležnih za kopnene granice EU-a, već je počela s radom u tom području, dok će ubrzo započeti aktivnosti u vezi s ostalim vrstama granica kako bi se mogle procijeniti potrebe država članica te dodijeliti sredstva 2021., čim instrument stupi na snagu za 27 država članica ( 11 )

3.4. Utvrđeni ciljevi trebali bi uz centralizirani pristup i preko izravnog upravljanja dovesti do bolje koordinacije i veće pravne sigurnosti, djelotvornosti ili komplementarnosti: za države članice predviđena su bespovratna sredstva u visini od 80 % prihvatljivih troškova za potporu za nabavu, održavanje i razvoj opreme za carinske provjere, a u skladu s prethodno utvrđenim standardima za pojedinu vrstu granice.

3.5. Instrument je usko povezan s novim programom Carina ( 12 ) čiji će se instrumenti za suradnju koristiti za procjenu potreba u pogledu inovativne opreme za carinsku provjeru, i, kad je to potrebno, u pogledu zajedničkog osposobljavanja ( 13 ) osoblja carina u svrhu boljeg korištenja opreme.

4. Opće napomene

4.1. EGSO je čvrsto uvjeren da je, s obzirom na sve veće izazove na području kontrole na vanjskim granicama Unije, neophodno primijeniti valjan sustav koji je u stanju ujediniti zaštitu pojedinaca, socijalno tržišno gospodarstvo, sigurnost održive proizvodnje i trgovine među država članicama te razmjenu s trećim zemljama.

4.2. Odbor pozdravlja napore Europske komisije za povećanje sredstava i poboljšanje instrumenata intervencije, s ciljem jačanja kontrola na vanjskim granicama i osiguravanja inovativnih i kvalitetnih carinskih provjera u okviru jačanja carinske unije.

4.3. EGSO, međutim, smatra potpuno nedostatnom financijsku omotnicu od 1,3 milijarde EUR namijenjenu novom instrumentu (odnosno otprilike 186 milijuna EUR godišnje), što predstavlja manje od tridesetine iznosa omotnice koja je za razdoblje 2021. – 2027. namijenjena općim zadaćama granica i migraciji, a koja iznosi 34,9 milijardi EUR.

4.4. Odbor nadalje smatra važnim: — osigurati davanje prioriteta opremi na granicima koje su izložene većem pritisku provjera, kao što su one pomorske, — ubrzati rad evaluacijskih skupina koje rade na tim područjima (14), — zajamčiti pravednu zemljopisnu raspodjelu, — poštovati proporcionalnost, povezanu s protokom robe i osoba, u komplementarnosti s Fondom za sigurnost.

4.4.1. EGSO smatra da je od temeljne važnosti osigurati razine kvalitete i inovativnosti carinske opreme kako bi se na najbolji način štitila socijalna kultura te gospodarski i financijski interesi Unije i njezinih država članica putem: — borbe, još uvijek nedjelotvorne, protiv nezakonite trgovine (15), — smanjenja i pojednostavljenja zahtjeva povezanih sa zakonitom trgovinom, — očuvanja sigurnosti unutarnjeg tržišta EU-a, — zaštite okoliša i zdravlja građana, — poštovanja temeljnih radnih prava, — zaštite potrošača, — upravljanja rizicima, — naplate carina.

4.5. Odbor traži da se osigura najveća informiranost u pogledu godišnjih programa rada i planiranog djelovanja, kao i mehanizama za dodjelu bespovratnih sredstava kojima upravlja Komisija, uz poticanje skupne nabave opreme, koja mora biti inovativna ( 16 )

4.6. EGSO preporučuje blisku koordinaciju s programom Carina, koji je namijenjen financiranju infrastruktura i informatičkih sustava, među kojima je digitalizacija interakcija između trgovačkih subjekata i carinskih službi, te s programom Obzor Europa, korisnim za utvrđivanje inovativnih tehnika za carinsku provjeru.

5. Posebne napomene

5.1. S obzirom na to da se godišnje preveze više od 200 milijuna TEU-a ( 17 ) , odnosno više od 10 milijuna kontejnera, na mnogim pomorskim i cestovnim granicama vrlo je teško provoditi pravovremene kontrole. Stoga bi bilo uputno kontrole obavljati tijekom prijevoza, s pomoću izmjene materijala od kojih je napravljena struktura kontejnera ( 18 ) kako bi se omogućilo izviđanje putem bespilotnih letjelica ili sustava Galileo.

5.2. Bilo bi uputno ažurirati Ženevsku konvenciju iz 1972. i ISO standarde iz 1967., izrađene prije dalekosežnih promjena do kojih je došlo u 21. stoljeću, odnosno sve većeg širenja globalizacije i problema krivotvorenja, koji danas poprima zabrinjavajuće razmjere ( 19 )

5.3. equipment tools ) kako bi se bez odlaganja uzeli u obzir razvoj interneta stvari, kibersigurnost, digitalna sljedivost i sve naprednije tehnološke aplikacije u cilju ubrzavanja širenja te opreme i ažuriranog osposobljavanja za njezinu informiranu upotrebu, i to pomoću Okvira kompetencija za carinski sektor EU-a Trebalo bi hitno ažurirati sklop carinske opreme (eng.) kako bi se bez odlaganja uzeli u obzir razvoj interneta stvari, kibersigurnost, digitalna sljedivost i sve naprednije tehnološke aplikacije u cilju ubrzavanja širenja te opreme i ažuriranog osposobljavanja za njezinu informiranu upotrebu, i to pomoću Okvira kompetencija za carinski sektor EU-a ( 20 ) . S tim u vezi, važno je da se u sklopu novog instrumenta financijske potpore predvidi uspostava pričuve za brzu intervenciju za uvođenje inovativne opreme, uz istovremenu reviziju popisa prihvatljive opreme.

Bruxelles, 17. listopada 2018. Predsjednik Europskog gospodarskog i socijalnog odbora Luca JAHIER

(1) Trenutačno je samo za 11 država članica s vanjskim istočnim i jugoistočnim kopnenim granicama izrađen potreban popis opreme i vrste inventara te su utvrđeni standardi predloženi za svaku kategoriju.

(2) Riječ je o 2 140 carinskih ureda, vidjeti https://ec.europa.eu/info/publications/annual-activity-report-2016-taxation-and-customs-union_en.

(3) Vrlo su korisni za provjeru sadržaja brojnih spremnika.

(4) Bespovratna sredstva koja odstupaju od financijske uredbe dodjeljuju se državama članicama koje postaju vlasnici materijala; članci 7., 10.2, 195.f i 197. Uredbe (EU, Euratom) 2018/1046 od 18.7.2018.

(5) eng. The European Union Customs Competency Framework (EU Customs CFW) aims at harmonising and raising customs performance standards throughout the EU. © Europska unija, 2015. Okvir kompetencija za carinski sektor EU-a, u kojem su navedeni elementi okvira kompetencija za carinski sektor EU-a i opisuje se pristup korišten za utvrđivanje kompetencija. Također se objašnjavaju odluke o odabiru određenih nadležnosti za svaki odjel, uz više detalja o kriterijima za utvrđivanje popisa operativnih kompetencija (npr. upućivanje na Carinski zakonik Unije, poveznice s praktičnim kompetencijama i smjernice za budućnost).

(6) Vidjeti SL C 229, 31.7.2012., str. 68.

(7) Ibid, bilješka 6.

(8) Vidjeti SL C 80, 19.3.2013., str. 11.

(9) Vidjeti http://www.europarl.europa.eu/sides/getDoc.do?pubRef=-//EP//TEXT+REPORT+A8-2017-0162+0+DOC+XML+V0//HR.

(10) U EU-u postoji oko 400 civilnih zračnih luka.

(11) Prijedlog je podnesen za Uniju od 27 država članica u skladu s priopćenjem Ujedinjene Kraljevine o njezinoj namjeri da se povuče iz Europske unije i Euratoma.

(12) Vidjeti COM (2018) 442 final o kojem je EGSO izradio mišljenje INT/860. Vidjeti stranicu 45 ovoga Službenog lista.

(13) Vidjeti produženje programa „Radni posjeti”.

(14) Trenutačno je samo za 11 država članica s vanjskim istočnim i jugoistočnim kopnenim granicama izrađen potreban popis opreme i vrste inventara te su utvrđeni standardi predloženi za svaku kategoriju.

(15) Tijekom 2017. zaplijenjeno je 31,4 milijuna proizvoda u vrijednosti od 582 milijuna EUR. Od tih je krivotvorenih proizvoda 25 % bilo prehrambeno, 11 % su bile igračke i 8 % cigarete (Izvor: Europska komisija).

(16) Vidjeti COM(2018) 178, Izvješće Komisije o strategiji za carinske informacijske sustave.

(17) TEU (eng. Twenty-Foot Equivalent Unit) – jedan TEU odgovara veličini jednog kontejnera od 20 stopa, odnosno 28 tona i 40 metara3.

(18) Već je sada struktura mnogih kontejnera napravljena od drva ili drugih materijala.

(19) Vidjeti SL C 345, 13.10.2017., str. 25.

(20) Vidjeti bilješku 6.